** Bokod Község Önkormányzat Képviselő-testületének**

**2013. október 08. napján tartandó rendkívüli ülésére**

**Tárgy:** Javaslat az erdőtervezési körzetre

**A napirend előterjesztője:** Szöllősi Miklós polgármester

**Az előterjesztést készítette**: Zsigmond Anikó jegyző

**Tisztelt Képviselő-testület!**

2013. szeptember 20. napján érkezett meg a hivatalunkba a Pest Megyei Kormányhivatal Erdészeti Igazgatóságának levele, amelyben a Gerecse-Vértesi erdőtervezési körzet 2013. július 27. napján megkezdődött tervezéséről nyújt tájékoztatást.

A 10 évre szóló körzeti erdőterv készítésének részletes szabályait az erdőről, az erdő védelméről és az erdőgazdálkodásról szóló 2009. évi XXXVII. törvény (a továbbiakban: Evt.), valamint az erdőtervrendelet előkészítésének és a körzeti erdőterv készítésének szabályairól szóló 11/2010. FVM rendelet tartalmazzák. A körzeti erdőtervezés folyamata a következők szerint alakul.

Az illetékes Megyei Kormányhivatalok Erdészeti Igazgatóságai már megkezdték a terepi felvételeket a körzeti erdőtervezés alá vont területeken. Ennek során méréssel, adatgyűjtéssel meghatározzák az erdőrészletek termőhelyi viszonyait, az erdőállományok jellemző adatait, rögzítik az általuk észlelt egyéb, a tervezéshez szükséges adatokat, valamint elvégzik az erdészeti nyilvántartási térképek elkészítéséhez szükséges felmérési munkákat.

A körzeti erdőtervezéssel érintett terület erdőgazdálkodói, a hatóságok, helyi önkormányzatok, Nemzeti Park Igazgatóságok, és az erdészeti vagy természetvédelmi célra alakult civil szervezetek a tervezés alá vont területek erdőgazdálkodásával kapcsolatosan írásos javaslatokat küldhetnek az illetékes Erdészeti Igazgatósághoz postai úton, vagy elektronikus formában. Ilyenek lehetnek a felújítási módokra, az erdősítési célállományokra, a fahasználatokra vagy az üzemmódokra vonatkozó erdőrészlet szintű javaslatok.

A terepi felvételezést és az erdőgazdálkodással kapcsolatos javaslatok beérkezését követően az Erdészeti Igazgatóságok erdőrészlet szintű tárgyalásokat tartanak, ennek során külön egyeztetést folytatnak a részletek erdőgazdálkodóival, az érintett hatóságok és az illetékes Nemzeti Park Igazgatóság képviselőivel.

Az erdőrészlet szintű tárgyalások lezárását követően az Erdészeti Igazgatóságok lakossági egyeztető tárgyalásokat tartanak a tervezés alá vont körzetekre vonatkozóan. Erre a körzeti erdőtervezéssel érintett körzetek lakossága valamint a részlet szintű tárgyalás előtt írásos javaslatokat benyújtók bevonásával kerül majd sor. A meghívottakat érintő előírás javaslatok a lakossági egyeztető tárgyalások előtt 15 nappal ezen a honlapon elérhetők lesznek.

A lakossági egyeztető tárgyalásokon a tervezés alá vont terület természetbeni állapotáról, a következő időszak erdőgazdálkodási lehetőségeiről és korlátairól, a körzetben lévő Natura 2000 területekre vonatkozó információkról, valamint a társadalmi részvétel, a vélemény-nyilvánítás, illetve az adatokhoz való hozzáférés lehetőségeiről fognak tájékoztatást kapni a megjelentek.

A körzeti erdőtervezés befejezéseként – a körzeti erdőterv elfogadása érdekében – az Erdészeti Igazgatóságok záró tárgyalásokat tartanak az érintett erdőgazdálkodók és hatóságok, a helyi önkormányzatok, valamint a Nemzeti Park Igazgatóságok bevonásával.

A körzeti erdőterv elkészítését követően 30 napon belül a honlapon elérhetők lesznek a nyilvánosság biztosítása szempontjából jelentős tevékenységnek minősülő fakitermelések térbeli elhelyezkedését ábrázoló tematikus térképek. A közzétételt követő 8 napon belül – a honlapon keresztül – bárki írásos észrevételt tehet majd a térképeken megjelenített információkkal kapcsolatosan.

Az igazgatóság levele szerint a javaslatokat például a különleges felújítási módokkal az erdősítési célállományokkal, a fahasználatokkal, az üzemmóddal és a rendeltetéssel összefüggésben. Az üzemmód és a rendeltetés megváltoztatására vonatkozó szabályokat az Evt. szabályozza:

*„27. § (1) Az erdő rendeltetésének, illetve rendeltetéseinek megváltoztatását az erdőgazdálkodó kérelmére az erdészeti hatóság engedélyezheti, melyhez a tulajdonos, illetve közös tulajdon esetén a tulajdonostársak tulajdoni hányad alapján számított 2/3 részének hozzájárulása szükséges.*

*28. § (1) Ha az erdő rendeltetésének a meghatározására, illetőleg megváltoztatására közérdekből kerül sor, az erdőgazdálkodó az ebből eredő kárának és többletköltségének megtérítésére jogosult. A kár és a többletköltség megtérítéséről a kezdeményező szerv a rendeltetés fennállása alatt köteles folyamatosan gondoskodni.*

*(2) A kezdeményező köteles a kár és a többletköltség elemeiről, mértékéről, megfizetésének módjáról az erdőgazdálkodóval megállapodni és a megállapodást a kezdeményezéskor az erdészeti hatóság számára bemutatni.”*

**Kérem a Képviselő-testület, hogy az előterjesztést megtárgyalni szíveskedjenek. Továbbá kérem, hogy ha van, javaslatuk az ülésen tegyék meg.**

**Határozati javaslat**

**Tárgy:** Javaslat az erdőtervezési körzetre

*Bokod Község Önkormányzatának Képviselő-testülete nem kíván javaslatot tenni a Gerecse-Vértesi erdőtervezési körzetre vonatkozóan a Pest Megyei Kormányhivatal Erdészeti Igazgatóságának XIV-G-005/11902/1/2013 ügyiratszámú megkeresése alapján.*

**Határidő**: azonnal

**Felelős**: Szöllősi Miklós polgármester

Bokod, 2013. október 1.

Szöllősi Miklós

polgármester